Kuorsalo-Seura ry

Johtokunnan kokous 3/2022

Aika: 12.3.2022 klo 10

Paikka: Teams

Läsnä: Hanna Saarniaho, puh.joht., Anna Kiilavuori, siht., Tarja Herttuainen, Reetta Kettunen, Raimo Korjus, Anne Lempinen ja Risto Tarvainen.

1§ Kokouksen avaus

Puheenjohtaja avasi kokouksen klo 10.03.

2§ Edellisen kokouksen pöytäkirja

Pöytäkirja hyväksyttiin muutoksetta.

Pöytäkirjan kohtaan 2 viitaten sovittiin, että Juhani Korhosen kanssa järjestetään tapaaminen toukokuussa -22 ja käydään läpi johtokunnan perustelut olla tänä vuonna hakematta Kulttuurirahaston apurahaa Seuran nimissä Korhosen ehdottamia tapahtumia varten sekä sovitaan menettelytavoista vastaavissa tilanteissa myöhemmin. Korostetaan Seuran halukkuutta jatkaa hyvää yhteistyötä Korhosen ja Kuorsalon koulun kanssa saarelaisten hyväksi. Johtokunnasta keskusteluun osallistuvat Hanna Saarniaho, Raimo Korjus ja Anna Kiilavuori.

3§ Mielipidekyselyn vastausten purku

Jatkettiin edellisessä kokouksessa kesken jäänyttä mielipidekyselyn purkua.

Kysymys 5 (vierasvenelaituri, venepaikkojen määrä, vierailumahdollisuuksien parantaminen, 47 vastausta)

16 toivoi venepaikkojen lisäystä, 10 oli vastaan (loput tyhjää). Jos paikkoja lisätään ja vierailijamäärät kasvavat, tarvitaan myös lisää palveluja vierailijoille. Leerviikkiin ja Launasenniemeen toivottiin myös rantautumispaikkoja. Vastustajilla perusteena oli saaren rauhan ja luonnontilan säilyttäminen.

Kehitysideoita vierailijoita varten tuli runsaasti: maasähkö, yleisö-wc , vuokrattava sauna, vesipiste, ravintolapalvelut, merkatut ja opastetut polut ja kävelyreitit ja polkujen kunnossapito, kartat reiteistä, infokansio postirantaan, museo auki, lisää poijuja, venekyyditystä Mäntlahti-Kuorsalo ja postikuljetus saareen.

Toimenpide-ehdotukset : Kuorsalo on monipuolisuudessaan ja isona saarena hyvä retkikohde. Resurssit eivät riitä runsaaseen palvelutarjonnan lisäämiseen ja saaren rauha halutaan säilyttää.

Pääväylät ja tärkeimmät ns. vanhat polut pyritään pitämään auki, kunnostamaan ja merkitsemään eri värisillä nauhoilla tms. Avohakkuut ovat lisänneet polkujen heinikoitumista. Parhaiten polut pysyvät auki niitä käyttämällä ja heinää niittämällä. Kannustetaan saarelaisia ja maanomistajia omatoimisuuteen tässä.

Kevyttapahtumana järjestetään ensi kesänä Vanhankylänlahden ympärikävely ja ko. polun merkintä. Raimo Korjus pyytää Matti Korjusta vastuuhenkilöksi. He selvittävät myös polkujen kestävän merkitsemistavan.

Postirannalla ei ole vierassatamastatusta. Kunnan laituri on tätä ajatellen minimaalinen. Kunnostus ja ylläpito kuuluvat Haminan kaupungille. Poijukiinnitysten kohentaminen on ilmeisesti ollut työn alla pitkään. Raimo Korjus ottaa yhteyttä kaupungin ao. virkailijoihin asian edistämiseksi.

Postirannan infotaulua kehitetään: Maininta seurantalon puuceen käyttömahdollisuudesta. Tiedot ja kartat (?) kävelyreiteistä. Tieto museon olemassaolosta ja museon avainten haltijoista puhelinnumeroineen. Museo pyritään pitämään auki muutaman kerran kesässä ja tieto tästä. Samassa yhteydessä voisi pitää kahvilaa ja esim. vapaamuotoista pelitapahtumaa. Saara Pourua voisi pyytää mukaan museotoimintaan.

Kysymykset 12-14 (jäsenmaksun suuruus, saarelaisten kotikunta, rahankäyttö Haminassa)

Jäsenmaksun korottamiseen suhtauduttiin pääsääntöisesti myönteisesti. Keskiarvo ehdotuksista jäsenmaksun suuruudeksi oli 25,6€.

Toimenpide-ehdotus: jäsenmaksu voidaan nostaa ensi vaiheessa 20 euroon.

Vain 8 vastaajan kotikunta oli Hamina. Haminassa kuitenkin asioidaan paljon ja ulkokuntalaisilla on huomattava merkitys Haminan taloudelle. Halutaan suosia paikallisia palveluita ja tuotteita. Monipolvisista vastauksista poimittuna keskimääräinen arvio rahankäytöstä/talous oli n. 2000€/vuosi (hajonta 20- 8500€/v).

Toimenpide-ehdotus: Haminan kaupunkia muistutetaan sopivissa yhteyksissä saarelaisten rahankäytön merkityksestä kaupungille.

Kysymys 15 (pihojen läpikulku, polkujen merkintä ja kunnostus, 63 vastausta)

Pihojen läpikulkua kannatti 31 ja vastusti 9 vastaajaa. Puoltajat korostivat yhteisöllisyyttä ja saaren vanhaa tapaa. Oman pihan läpikulun voisi kieltää kyltillä.

Polkujen merkintää toivoi 16 ja aukipitämistä 21 vastaajaa. Toivottiin keskisaaresta Launaseen menevää polkua ja harmiteltiin, ettei pihojen läpi kulkeminen onnistu Vekan ja Ristniemen välillä. Toivottiin Seuran raivuria kaikkien käyttöön polkujen kunnostusta varten.

Toimenpide-ehdotukset: Launaseen menevä polku on kärsinyt avohakkuiden seurauksista. Sen kunnostusta ja merkintää selvitetään. Vekka-Ristniemi –välille ”Ei läpikulkua” –kyltit kiinteistönomistajien toimesta, jos niin halutaan. Seuran omistamaa siimaleikkuria ja niittokonetta voi lainata polkujen raivausta varten.

Ks. myös kysymyksen 5 toimenpide-ehdotukset polkujen suhteen.

Kysymys 16 (mönkijöiden ja maastopyörien käyttö, 66 vastausta)

Mönkijöihin suhtauduttiin pääsääntöisesti positiivisesti. Niiden käytön toivottiin rajautuvan työkäyttöön, talkoisiin ja ajoon pääväylillä. Huvikäyttöä vastusti 10. Korostettiin vastuullisuutta ja luonnon kunnioittamista. Polkujen ja ojien toivottiin olevan paremmin mönkijöitä kestäviä.

Maastopyöriin suhtautui myönteisesti 20 ja kielteisesti 2 vastaajaa. Luonnon kunnioittamista toivottiin. Ehdotettiin merkittyä maastopyöräreittiä.

Toimenpide-ehdotukset: Muistutetaan saarelaisia, että moottorikäyttöisten kulkuneuvojen käyttöön tarvitaan maanomistajan lupa. Jokamiehen oikeudet antavat selkeät ohjeet ja säännöt kävelyn, hiihdon ja pyöräilyn toteuttamiseen. Hankitaan julisteita Jokamiehen oikeuksista (Anna selvittää) ja tiedotetaan niistä myös Seuran kanavilla.

Kysymys 17 (nuorison aktivointi ja nuorisotoiminta, 42 vastausta)

Pidettiin vaikeana kysymyksenä ja nuorten tulisi itse vastata tähän. Toivottiin nuorten omatoimisuutta, ei liian ohjattua toimintaa, kokoontumista Seurantalolle helpommaksi. Ehdotettiin peli- ja visailutapahtumia, open stage -toimintaa, kiinnostavia kursseja, musiikki-iltoja, discoa yms. Toivottiin parempia liikuntamahdollisuuksia ja pelikenttien kunnostusta, soutukisoja, suppilautailua yms. merellistä toimintaa.

Toimenpide-ehdotukset: Seurantalolle pääsyä helpotetaan. Avaimia voisi antaa vastuullisille nuorille. Peli-illoilla voisi aloittaa, kannustus omatoimisuuteen. Pelikenttien kunto tarkistetaan. Julius Rajasaloa ehdotettiin vastuuhenkilöksi.

Kysymys 18 (toiveet, ideat, kritiikit ja erityisodotukset Seuralle, 44 vastausta)

Seura ja johtokunta sai runsaasti kiitosta aktiivisuudesta. Moitteita ei ollut. Tsemppiä toivoteltiin ja uusia talkoolaisia toivottiin.

Saaren rauha, hiljaisuus ja virkistysarvo pitää säilyttää. Saariluonnon haavoittuvuutta ja suojelua ja saaren kulttuuriperintöä tulee pitää esillä. Avohakkuut ovat aiheuttaneet mielipahaa, dialogia maanomistajien kesken toivottiin.

Toivottiin rentoa, ei liian ohjattua yhdessäoloa, helpompaa pääsyä Seurantalolle ja yhteisten juhannusperinteiden elvyttämistä. Koulun avautumista kiiteltiin. Ehdotettiin lisää paloharjoituksia, vanhojen valokuvien digitoitua tietokantaa ja yhteiskuntasuhteiden kohentamista.

Toimenpide-ehdotukset: Pyritään neutraalein ja kannustavin keinoin tiedottamaan kulttuurimaiseman ja –perinteen säilyttämisen tavoitteesta ja saaren rauhan ja luonnon kunnioittamisesta.

Paloharjoituksista ja palokalustosta tiedotetaan ja varmistetaan eri alueiden vastuuhenkilöt. Tiedustellaan, löytyykö saaresta vastuuhenkilöksi halukkaita pelastusalan ammattilaisia.

Vanhojen valokuvien digitoitua tietokantaa pidettiin hyvänä, mutta työläänä ehdotuksena. Selvitetään, löytyisikö asiasta kiinnostunutta henkilöä.

Yhteiskuntasuhteita pyritään kohentamaan ja ylläpitämään. Raimo Korjus on ollut tässä aktiivinen ja osallistuu seuraavaksi Saaristopolitiikan iltaan Kotkassa.

4§ Muut asiat

Puheenjohtaja kertoi, että Kymenlaakson OP on myöntänyt Seuralle yhden kesätyöpaikan Kesäduuni OPKymenlaakson piikkiin –kampanjasssa. Kyseessä on 15- 17 -vuotiaalle nuorelle tarkoitettu 2 viikon työjakso (30h/viikko, 6h/pvä) , johon OP on myöntänyt 400€ tuen (n. 7€/h). Seura voi maksaa palkkaan jonkin verran lisää. Vakuutusmaksut ja muut työnantajan velvollisuudet tulevat myös Seuran huolehdittaviksi. Hakuaika on 14.3.-17.4.22.

Työtehtäväksi sovittiin hautuumaan vanhojen hautojen kunnostus. Hanna Saarniaho laatii asiasta tiedotteen ja Risto Tarvainen hoitaa jakelun. Samat henkilöt vastaavat hakemusten käsittelystä, hakijoiden haastattelusta ja työntekijän valinnasta konsultoiden tarvittaessa johtokunnan muita jäseniä.

5§ Seuraava kokous

Seuraava kokous on saaressa Seurantalolla lauantaina 7.5.22 n. klo 12 eli hautuumaatalkoiden jälkeen. Kokoukseen voi osallistua myös Teamsin välityksellä, jos ei ole saaressa.

6§ Kokouksen päättäminen

Puheenjohtaja päätti kokouksen klo 12.20.

Vakuudeksi

Hanna Saarniaho Anna Kiilavuori

Puheenjohtaja sihteeri